Fonetica d'o francés

A fonetica d'o francés explica a traviés de lei fonetica a buena part d'a evolución dende o latín orichinal ta o francés moderno. Tamién ye un criterio pa identificar os galicismos present en atras luengas.

 Vocalismo 
O sistema vocalico de partida en a evolución dende o latín ta o francés ye o sistema vocalico d'o latín vulgar u sistema cualitativo italico que en l'aragonés y as atras luengas galorromanicas y iberorromanicas Heinrich Lausberg: Lingüistica romanica. Tomo I fonetica Editorial Gredos. pp 221-235, pp 318-320, pp 335-341, p 417.. Manimenos as vocals d'o francés amuestran una diferent evolución pendendo si a silaba ye libre u zarrada, a l'igual que en as atras luengas d'Oil Pierre Bec: La langue occitane. Presses universitaires de France, 1973. Colection Que sais-je?, pp 18-23, p 25, pp 28-29..

 Silaba libre 
A Ĭ curta evolucionó ta oi en silaba libre: 
FICATUM > foie Jean Bastin: Étude des participes, basée sur l'histoire de la lengua, 3ª edición, 1889, p 296. ("figado").
FĬRE > foi ("fe").
LICERE > loisir ("tiempo libre"). 
PARIES > paroi ("paret").
PICEM > poix ("pez", "pegunta").
PĬLE > poil ("pelo").
PĬPER > poivre ("pebre").
PĬRA > poire ("pera").
PISUM > pois ("bisalto").
SĬTE > soif ("sete"). 
VIA > voie ("vía").
VICES > fois ("vegada").

A Ē luenga latina evoluciona ta oi en silaba libre:
TĒLA > toile ("tela").
VĒLU > voile ("velo").
HABĒBAT > avoit > avait ("heba", tercera persona singular d'o pasau imperfecto d'indicativo).
Infinitivos acabaus en -oir.
CREDĒRE > croire ("creyer").
HABĒRE > avoir ("haber", "tener").
Sufixo de formación vechetal -ĒTUM, -ĒTA > -oi, -oie (sufixo -et(o), -eta).

Tamién se produció esta evolución en as silabas trabadas en as que a consonant ya heba evolucionau ta una i:
TECTU > toit ("teito").
CRESCIT > creist > croît (tercera persona singular d'o present d'indicativo d'o verbo croître, "creixer").
VECTURA > voiture Jacqueline Picoche y Jean-Claude Rolland: Dictionnaire étymologique du français. Dictionnaires Le Robert, 2009. ISBN 2849024244, 9782849024249. p 84, p 557. ("auto", encara que a palabra ha estau amprada localment por l'aragonés chistabín como votura).

O diptongo oi evolucionó ta /óe/ primero, en o sieglo XIII ta /oé/, y en o sieglo XVI ya existiba una pronunciación en /uá/ que se fació normativa dimpués d'a Revolución Francesa.

A Ĕ curta latina evolucionó ta ie en silaba libre dando resultaus pareixius a los de l'aragonés:
PĔDE > pied.
PĔTRA > pierre ("piedra").
FĔLE > fiel.
MĔLE > miel.
BĔNE > bien.

As Ā luenga y Ă curta latinas se palatalizan en silaba libre convertindo-se en una e. Esto representa una d'as diferiencias mes importants entre francés y occitán.
MARE > mer ("mar").
PATRE > père ("padre"/"pai").
MATRE > mère ("madre"/"mai").
SALE > sel ("sal").
Infinitivos acabaus en -er.
CANTARE > chanter ("cantar")

A Ŏ curta latina evolucionó ta eu en silaba libre:
NŎVEM > neuf ("nueu").
MŎLA > meule.
*CŎRE > coeur ("corazón").
FŎCU > feu ("fuego").
Se sabe que primero a Ŏ curta se convertió en una o ubierta, que dimpués diftongó en uó. O diftongo uó disimiló ta ué, que remató fusionando-se con o diftongo eu en una /ö/ que se representa ortograficament como eu, de fueras de silabas con c y g.

A Ō luenga latina en silaba libre evolucionó ta eu
VŌTA > voeu ("voda").
FLŌRE > fleur ("flor").
Sufixo -ŌSO, -ŌSA > -eux, -euse (sufixo -oso).
Se sabe que primero diptongó en -ou-, que dimpués se disimiló en eu, que remató fusionando-se con o diftongo ué  en una /ö/ que se representa ortograficament como eu.

A Ŭ curta latina en silaba libre evolucionó ta eu:
GŬLA > gueule ("morro").

A Ū luenga no amuestra evolucions diferents en situacions de silaba libre u zarrada, en os dos casos se produce la suya palatalización ta /ü/ d'acuerdo con una tendencia present en o galorromance.

 Silaba zarrada 
A Ō luenga latina en silaba zarrada u rematada en consonant evolucionó ta o en o sistema vocalico d'o latín vulgar, pero dimpués en francés evolucionó ta u pa ocupar o espacio fonetico vuido creyau por haber-se dau enantes a evolución d'a u latina ta ü. N'esta evolución o francés coincide con atras luengas que tienen ü como l'arpitán, l'occitán, o retorromanico y as luengas galoitalicas, por o menos en part d'os respectivos dominios linguisticos. En francés antigo s'escribiba o u u pero dende o sieglo XIII s'imposó a grafía ou.
OLLA > oule ("olla" en francés antigo).
CORTE > cour ("cort").
TORTA > tourte ("torta").
FORMA > furme ("forma" en francés antigo, en francés actual se fa servir o cultismo forme).

 Consonantismo 
En o consonantismo destaca a lei fonetica por a que o francés y atras luengas d'oil palatalizan o fonema /K/ d'a silaba latina inicial CA-, quedando una africada representada graficament como una ch-
CAPUT >  chief (francés antigo) > chef (en aragonés antigo teneba o cognato "cabo").
CANE > chien ("can").
CAPRA > chèvre ("cabra").
CARRU > char ("carro").
CABALLU > cheval ("caballo").
CANTARE > chanter ("cantar").
CAMERA > chambre ("cambra").
CATENA > chaîne ("cadena"), palabra amprada en chistabín como ixena.

Esto tamién s'observa en a evolución d'a cheminada latina -CC-:
BŬCCA > bouche ("boca").
SICCA > sèche ("seca").
VACCA > vache ("vaca").
*BRECCA (amprau d'o francico breka) > brèche ("breca").

As consonants oclusivas intervocalicas latinas sonoras -B-, -D-, -G- y xordas -P-, -T- y -K- tienden a desapareixer:
PRECARE > prier ("pregar").
NEGARE > nier ("negar").
SETA > soie ("seda").
CATENA > chaîne ("cadena").

Bi ha una epentesi de consonant-puent en os grupos consonanticos secundarios con m, n, l, ss como primer elemento, y en os grupos -m'l- y -n'l-, grupos consonanticos cambian por estar mes familiars os grupos consonanticos latinos -MBR- (en UMBRA), -STR- (en FENESTRA), u romances -ndr- (en fendre), -mbl- (en ambler) y -ngl- (en ongle).
NUMERU > *NUMRO > nombre.
CINERE > *CINRE > cendre.
SIMULARE > *SIMLARE > sembler.
ESSERE > estre > être.
ESPINULA > espingle > épingle.

Bi ha un accento de frase que reemplaza l'accento tonico d'as parolas.

O grupo QU- perdió o suyo elemento semivocalico y quedó redueito a k-. Por o que fa a la evolución de QU- enta k- Ye una evolución fonetica que encomenzó en a evolución interna d'os pronombres relativos e interrogativos latinos, que yeran as parolas d'uso mes frecuent con este grupo inicial. En a evolución d'este grupo chunto con vocal palatal (QUI, QUE), bi ha diferiencias importants entre o francés y as luengas d'oïl d'o nord-este como o picardo, valón y lorenés (a "Belgo-romania").
QUOMODO > comme. 
QUĪNDECIM > quinze.
QUĪ > qui (pronombre relativo de subchecto que equivale parcialment a l'aragonés qui).
QUAERERE > querre (en francés antigo) > quérir.
QUETU > coi.
QUATTUOR > catre.
QUALE > quel ("cual").
En os casos en os que ye secundario tamién se reduce:
COACTICARE > cacher.
COAGULAT > caille.

O grupo GU- tenió una evolución pareixida a la d'a suya posición interior en SANGUIS ("sangre") y LINGUA ("luenga") y a la d'o grupo inicial QU- y afectó mes a sobén a parolas d'orichen chermanico encomenzadas por W-:
Werra > guerre ("guerra").
Wisa > guise.
Wardôn > garder ("guardar").
Warnjam > garnir ("guarnir").

Un fenomeno important en a evolución d'as consonants finals en francés ye a ligazón u liaison, tamién documentau en provenzal, y mesmo en belsetán con a l cheminada. A liaison consiste en a pronunciación d'una consonant muda cuan a palabra deixa d'estar aislada. A liaison nunca no se fará con a conchunción copulativa et ni con as s finals d'as parolas composadas. Gramática francesa. Larousse Editorial, S.A, 2000. p 161, pp 222-223. Os emplegos d'a liaison se clasifican en obligatorios u facultativos. Élodie Heu: Le nouvel édito. Niveau B1. Les Éditions Didier, 2012, pp 184-185.

Lo grupo latino -TY- precediu de vocal orichina una "s sonora" y por metatesi la suya -y- se combina con esta vocal:
RATIONE > rayzon > raison.
PRETIARE > prieyzer > priser.
-ITIA > -ise.

Lo grupo latino -CI- precediu de vocal orichina una "s xorda" y por metatesi la suya -y- con esta vocal:
FACIA > face.
FACTIONE > façon.
-ICIA > -esse.

 Referencias 

 Bibliografía 
 Heinrich Lausberg: Lingüistica romanica. Tomo I fonetica Editorial Gredos.

Categoría:Gramatica d'o francés
Categoría:Fonetica por idioma